KOMMISSIONENS FORORDNING (EF) Nr. 37/96 af 11. januar 1996 om åbning og forvaltning af et EF-toldkontingent for appelsiner bestemt til forarbejdning

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3, stk. 1,

under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (2), senest ændret ved Kommissionens forordning (EF) nr. 1363/95 (3), særlig artikel 23, stk. 2, og

ud fra følgende betragtninger:

Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (4), senest ændret ved Kommissionens forordning (EF) nr. 2810/95 (5), omfatter i III. del, afsnit I, bilag 2, til den kombinerede nomenklatur listen over de produkter, for hvilke der anvendes en indgangspris, og for hvert af dem det skema over indgangspriser, der tjener til tarifering af de indførte produkter og til bestemmelse af importtolden; ordningen med indgangspriser blev indført for frugt og grøntsager som følge af den landbrugsaftale, der blev indgået under de multilaterale handelsforhandlinger i Uruguay-rundens regi; anvendelsen af indgangspriserne for appelsiner, der indføres med henblik på forarbejdning, medfører midlertidigt en for stor byrde for industrien, hvilket betyder hindringer for samhandelen;

for appelsiner begynder indgangsprisens anvendelsesperiode den 1. december; derfor bør der som en foreløbig foranstaltning for perioden fra den 1. december 1995 til den 31. marts 1996 fastsættes undtagelsesbestemmelser, så industrien kan blive forsynet og samhandelen ske på normale vilkår, indtil forarbejdningsindustrien har tilpasset sig resultaterne af de multilaterale handelsforhandlinger under Uruguay-runden og iværksættelsen af middelhavsaftalerne, der omfatter en nedsættelse af indgangsprisen for produktet; derfor bør forordning (EF) nr. 2658/87 midlertidigt fraviges, og overgangsforanstaltningerne bør anvendes fra den 1. december 1995;

for de pågældende produkter, der ikke sælges i kommission på de repræsentative markeder, kan der for tariferingen anvendes en ordning med direkte prisnotering; derfor bør de i perioden fra den 1. december 1995 til den 31. marts 1996 undergives bestemmelserne i artikel 5, stk. 1a, i Kommissionens forordning (EF) nr. 3223/94 af 21. december 1994 om gennemførelsesbestemmelser til importordningen for frugt og grøntsager (6), senest ændret ved forordning (EF) nr. 2933/95 (7);

en sådan fravigelse bør begrænses til at omfatte en mængde på højst 12 000 tons for perioden fra den 1. december 1995 til den 31. marts 1996;

for at sikre, at kontingentmængden faktisk går til forarbejdning i Fællesskabet, bør det fastsættes, at de erhvervsdrivende skal stille en sikkerhed, som er lig med forskellen mellem den normale told og den told, der er anført i bilaget til denne forordning; sikkerheden frigives i forhold til de mængder, for hvilke det for toldmyndighederne bevises, at produkterne er forarbejdet;

ved størrelsen af den nedsatte indgangspris er der taget hensyn til de oplysninger, Kommissionen har modtaget herom;

Forvaltningskomitéen for Frugt og Grøntsager har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Appelsiner (KN-kode 0805 10 61, 0805 10 65, 0805 10 69, 0805 10 01, 0805 10 05 og 0805 10 09), der indføres med henblik på forarbejdning i Fællesskabet, omfattes af den kontingenttold, der er fastsat i bilaget, inden for et EF-toldkontingent på 12 000 tons for perioden fra den 1. december 1995 til den 31. marts 1996 ifølge bestemmelserne i denne forordning.

Artikel 2

1. Ved forvaltningen af det i artikel 1 nævnte kontingent træffer Kommissionen alle relevante administrative foranstaltninger, for at forvaltningen kan blive effektiv.

2. Hvis en importør i en medlemsstat indgiver en angivelse vedrørende overgang til fri omsætning, ledsaget af en anmodning om, at han kan drage fordel af toldkontingentet for det i artikel 1 nævnte produkt, og hvis angivelsen antages af toldmyndighederne, foretager medlemsstaten ved meddelelse til Kommissionen trækning på kontingentmængden for en mængde, der svarer til dens behov.

Anmodningerne om trækning med angivelse af den dato, hvor angivelserne er antaget, sendes straks til Kommissionen.

Kommissionen tillader trækning i forhold til den dato, hvor angivelserne vedrørende overgang til fri omsætning er blevet antaget af den berørte medlemsstats toldmyndigheder, i det omfang restmængden tillader det.

3. Hvis en medlemsstat ikke udnytter de trukne mængder, tilbagefører den dem så hurtigt som muligt til kontingentmængden for det i artikel 1 nævnte produkt.

4. Hvis de mængder, der er ansøgt om, overstiger kontingentets restmængde, sker tildelingen i forhold til ansøgningerne. Medlemsstaterne underrettes om trækningerne.

Artikel 3

1. Hver angivelse vedrørende overgang til fri omsætning, der omfatter en anmodning om udnyttelse af toldkontingentet for det i artikel 1 nævnte produkt, skal ledsages af en sikkerhed, som for de pågældende mængder svarer til forskellen mellem den normale told og den told, der er anført i bilaget.

2. Sikkerheden frigives i forhold til de mængder, for hvilke der for toldmyndighederne fremlægges bevis for, at produkterne er forarbejdet.

Artikel 4

Artikel 5, stk. 1a, i forordning (EF) nr. 3223/95 anvendes på indførsler, der foretages inden for det i artikel 1 nævnte kontingent i perioden fra den 1. december 1995 til den 31. marts 1996.

Artikel 5

Medlemsstaterne og Kommissionen arbejder snævert sammen for at sikre, at bestemmelserne i denne forordning overholdes.

Artikel 6

Hver medlemsstat sikrer importørerne lige og uafbrudt adgang til det toldkontingent, der er nævnt i artikel 1, så længe kontingentets restmængde tillader det.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. december 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. januar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 118 af 20. 5. 1972, s. 1.

(3) EFT nr. L 132 af 16. 6. 1995, s. 8.

(4) EFT nr. L 256 af 7. 9. 1987, s. 1.

(5) EFT nr. L 291 af 6. 12. 1995, s. 24.

(6) EFT nr. L 337 af 24. 12. 1994, s. 66.

(7) EFT nr. L 307 af 20. 12. 1995, s. 21.

BILAG

>TABELPOSITION>